KIRJALLINEN KYSYMYS E-3744/02 esittäjä(t): Proinsias De Rossa (PSE) komissiolle. Turvavöiden käyttö koulubusseissa.



Virallinen lehti nro 268 E , 07/11/2003 s. 0044 - 0045



KIRJALLINEN KYSYMYS E-3744/02 esittäjä(t): Proinsias De Rossa (PSE) komissiolle (20. joulukuuta 2002) Aihe: Turvavöiden käyttö koulubusseissa Komissio totesi vastauksessaan kirjalliseen kysymykseen E-2901/94(1), joka koski turvavöiden käyttöä koulubusseissa, ettei sillä siinä vaiheessa ollut minkäänlaisia suunnitelmia ehdottaa lainsäädäntöä, jolla turvavöiden käyttö koulubusseissa tehtäisiin pakolliseksi. Komission mielestä oli liian varhaista määrätä turvavöiden käyttöpakkoa ennen kuin koulubussit todella oli varustettu turvavöillä. Myöhemmin on annettu ja tullut voimaan kolme direktiiviä 96/36/EY(2), 96/37/EY(3) ja 96/38/EY(4) joissa määrätään eurooppalaisesta standardista, jonka mukaan lokakuun 1999 jälkeen valmistetuissa linja-autoissa ja pikkubusseissa on oltava turvavyöt kaikissa istuimissa. Haluaisin tietää, onko komissio tarkistanut vastauksessaan E-2901/94 esittämäänsä kantaa? Jos näin on, milloin se aikoo tehdä asiasta ehdotuksen, ja millainen ehdotus tulee olemaan? Ellei komissio ole muuttanut kantaansa, voisiko se ilmoittaa syyn siihen? (1) EYVL C 139, 5.6.1995, s. 46. (2) EYVL L 178, 17.7.1996, s. 15. (3) EYVL L 186, 25.7.1996, s. 28. (4) EYVL L 187, 26.7.1996, s. 95. Loyola de Palacion komission puolesta antama vastaus (14. helmikuuta 2003) Moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä annetun neuvoston direktiivin 77/541/ETY mukauttamisesta tekniikan kehitykseen 17. kesäkuuta 1996 annetussa komission direktiivissä 96/36/EY, moottoriajoneuvojen sisustusta (istuimien ja niiden kiinnityspisteiden lujuutta) koskevan neuvoston direktiivin 74/408/ETY mukauttamisesta tekniikan kehitykseen 17. kesäkuuta 1996 annetussa komission direktiivissä 96/37/EY ja moottoriajoneuvojen turvavöiden kiinnityspisteitä koskevan neuvoston direktiivin 76/115/ETY mukauttamisesta tekniikan kehitykseen 17. kesäkuuta 1996 annetussa komission direktiivissä 96/38/EY säädetään turvavöiden asentamista, niiden kiinnityspisteitä ja yhteensopivia istuimia koskevista eurooppalaisista standardeista. Direktiivit tulivat voimaan kaikkien yli 3,5 tonnia painavien uusien linja-autojen osalta 1. lokakuuta 1999 ja pienoisbussien osalta 1. lokakuuta 2001. On kuitenkin syytä huomata, että direktiivien 96/36/EY, 96/37/EY ja 96/38/EY noudattaminen on tällä hetkellä muiden ajoneuvojen kuin henkilöautojen osalta vapaaehtoista. Siten jäsenvaltiot voivat valita, velvoittavatko ne alueellaan rekisteröitävät uudet linja-autot ja pienoisbussit täyttämään direktiiveissä asetetut standardit vai säilyttävätkö ne oman kansallisen lainsäädäntönsä. Komissio ehdottaa vuoden 2003 alussa, että turvavöiden asentaminen linja-autoihin ja pikkubusseihin olisi pakollista vuodesta 2004 lähtien. Silti monet hyvämaineiset linja-auto- ja pienoisbussiliikennöitsijät ovat jo päättäneet varustaa uudet linja-autot turvavöillä. Turvavöiden tehon edellytyksenä on kuitenkin se, että niitä myös käytetään. Siksi olisi mielekästä, että turvavöillä varustettujen linja-autojen ja pienoisbussien matkustajia vaadittaisiin käyttämään niitä paikallaan istuessaan. Tämän vuoksi komissio ehdotti, että kaikkia moottoriajoneuvojen käyttäjiä vaadittaisiin kiinnittämään turvavyönsä, jos sellaiset on käytettävissä (ehdotus Euroopan parlamentin ja neuvoston direktiiviksi vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä annetun neuvoston direktiivin 91/671/ETY muuttamisesta(1)). Neuvosto on päässyt sopimukseen ehdotusta koskevasta yhteisestä kannasta, ja parlamentin toinen käsittely on maaliskuussa 2003. Komissio tutkii vuonna 2003 kaikkia koulukuljetusten turvaamiseen tarvittavia lisätoimia, kuten turvavöillä varustettujen ajoneuvojen pakollista käyttöä, ajoneuvojen varustamista kylteillä sekä kuljettajille asetettavia erityisvaatimuksia. (1) EYVL C 96 E, 27.3.2001.